Eigil Andersen (SF), 2013-05-23:
Social dumping er og bliver et uvæsen.
Det er uacceptabelt, at østeuropæiske arbejdere udnyttes gennem grov underbetaling med lønninger på f.eks. 50 kr. i timen, og der bliver ofte hverken betalt skat eller moms, og i masser af tilfælde blæser man højt og flot på alle arbejdsmiljøregler.
Det er bestemt med til at gøre eksempelvis en del danske bygningsarbejdere arbejdsløse.
Vi er enige i det, som også den foregående ordfører sagde, nemlig at udenlandske arbejdere er velkomne, men de skal naturligvis aflønnes og arbejde efter danske regler.
Ellers skrider det hele.
Nu er det så Dansk Folkeparti, der har fremsat et forslag i dag, og det er jo karakteristisk, sådan som den socialdemokratiske ordfører, fru Ane Halsboe-Jørgensen, også var inde på, at Dansk Folkeparti i den periode, hvor man havde stor indflydelse, kæmpe indflydelse, i dansk politik, nemlig mens man var støtteparti for en borgerlig regering i 10 år, ikke fremsatte den slags forslag.
Det betyder, at i alle de 10 år, hvor man havde mulighed for at påvirke magten for alvor, udnyttede man den ikke, og det er jo i sig selv med til at afsløre, synes vi i SF, at der er tale om en høj grad af dobbeltmoral fra Dansk Folkepartis side.
Med hensyn til hvad den nuværende regering har gjort, er der allerede herfra blevet nævnt en hel del eksempler.
Den bevilling på 65 mio. kr. til politiet, SKAT og Arbejdstilsynet over 2 år, som jeg også nævnte tidligere, har bl.a. betydet, at der er blevet gennemført langt flere razziaer, som har afsløret ulovligheder på forskellige ledder og kanter med hensyn til at snyde de offentlige kasser og blæse på arbejdsmiljøreglerne.
Det har været en utrolig god indsats.
Der er bedre koordination mellem myndighederne på det her område under den nuværende regering.
Der er fagforeninger, der udleverer et lille kort, som medlemmerne kan gå med i lommen, og hvor man kan se, hvilket nummer man skal ringe til, når man støder på noget, som man tror måske kunne være social dumping.
Der er bedre skiltning ved byggepladser.
SKAT har fået adgang til også private parcelhuse, hvis de har en mistanke om, at der foregår noget mistænkeligt i forhold til de ting, som SKAT arbejder med.
Det er noget, som gør uendelig ondt på en hel del mennesker i Nordsjælland, som har nogle høje indtægter, og det gør også ondt på de borgerlige, men hvis man vil værne om det danske samfund som et velfærdssamfund, hvor reglerne skal følges, herunder at der skal betales skat, og at der ikke skal arbejdes sort, så er det jo klart, at det er en nødvendighed, at man også har mulighed for at undersøge forholdene på en privat grund. Den her regering har også gennemført, at hvis man ikke er tilmeldt det såkaldte RUT-register, kan man nu få en straksbøde svarende til en parkeringsbøde, og der er en hel stribe andre ting.
Så den her regering har gjort uendelig meget på det område, men der er selvfølgelig behov for at gøre endnu mere.
Dansk Folkepartis forslag vil jo i praksis, sådan som det er udformet, indebære et stop for udenlandsk arbejdskraft, fordi man siger, at der ikke må komme udlændinge til Danmark, så længe der er den afstand, der er nu, mellem østeuropæiske lønninger og danske lønninger.
Det er, som det også er blevet beskrevet her fra talerstolen, i strid med EU's traktat, og derfor er det jo et urealistisk krav.
Altså, det ville være ulovligt for Danmark at gennemføre det her forslag.
Man kunne selvfølgelig teoretisk set så tænke på, om man ville lave en traktatændring osv.
Det ville være et projekt, der ville tage utrolig mange år, og jeg mener heller ikke, at det er den rigtige vej at gå.
Der er ingen tvivl om, at Danmark har stor gavn af, at der er en fri bevægelighed.
Vi har f.eks. håndværkere, som nyder stor gavn af, at de kan arbejde i Tyskland og andre lande, og det har vi en god tradition for, som der bestemt ikke skal sættes grænser for.
For det er jo så det, vi kunne blive mødt med, hvis det var sådan, at vi begyndte at gøre forsøg på at indføre sådan nogle regler.
Så konkluderende vil jeg sige, at SF varmt støtter, at der bliver gjort flere ting for at bekæmpe social dumping, og det skal der formentlig også være en forhandling om til efteråret i forbindelse med finanslovsforhandlingerne.
Men vi kan ikke støtte det forslag, som Dansk Folkeparti her præsenterer.
Her er der tale om faktuelle spørgsmål, nemlig om reglerne er, som de er blevet beskrevet ved de citater, der er læst op.
Jeg er ikke uenig med hensyn til de faktuelle oplysninger eller med hensyn til de citater fra beskæftigelsesministeren og fra hr. Nadeem Farooq om, at man som husejer under visse omstændigheder, men ikke altid, kan få kontanthjælp eller må optage et lån, for det er korrekt.
Men ikke desto mindre viser HK's undersøgelse blandt de langtidsledige medlemmer det, jeg har sagt, nemlig at 40 pct. af dem, der havde ½ år tilbage af deres dagpengeperiode, forudså, at de ville blive nødt til at forlade deres parcelhus eller deres ejerlejlighed.